作者:劉長卿
標題:秋日夏口涉漢陽，獻李相公
內容:日望衡門處，心知漢水濆。偶乘青雀舫，還在白鷗群。間氣生靈秀，先朝翼戴勳。藏弓身已退，焚槁事難聞。舊業成青草，全家寄白雲。松蘿長稚子，風景逐新文。山帶寒城出，江依古岸分。楚歌悲遠客，羌笛怨孤軍。鼎罷調梅久，門看種藥勤。十年猶去國，黃葉又紛紛。